തമ്ബാനൂര് കെഎസ്ആര്ടിസി ബസ് ടെര്മിനലില് തീപിടിത്തം നിയന്ത്രണവിധേയം തിരുവനന്തപുരം: തമ്ബാനൂര് കെഎസ്ആര്ടിസി ബസ് ടെര്മിനല് കെട്ടിടത്തില് തീപിടിത്തം. ആര്ടിഒ ഓഫീസ് പ്രവര്ത്തിച്ചിരുന്ന വാടകയ്ക്ക് നല്കിയിരിക്കുന്ന അഞ്ചാം നിലയിലാണ് തീപിടിത്തമുണ്ടായത്. ഓഫീസിനോട് ചേര്ന്ന ഒരു മുറിയിലാണ് തീപിടിത്തം ഉണ്ടായത്. കോണിപ്പടിയോട് ചേര്ന്ന ഭാഗത്ത് കൂട്ടിയിട്ട പേപ്പറിനും മാലിന്യത്തിനുമാണ് തീപിടിച്ചത്. രക്ഷപ്പെടാനുള്ള ഫയര് എക്സിറ്റ് പൂട്ടിയിട്ട നിലയിലായതിനാല് ഒടുവില് ഡോര് തകര്ത്താണ് രക്ഷാസംഘം അകത്തേക്ക് കയറിയത്. പത്ത് മിനുട്ടിലേറെ വേണ്ടി വന്നു ഫയര്ഫോഴ്സിന് തീ വരുന്ന സ്ഥലം കണ്ടെത്താന്. ഒടുവില് മൂന്ന് വാതിലുകള് തകര്ത്ത് അകത്ത് കയറിയശേഷം ശുചിമുറിയില് നിന്ന് ബക്കറ്റില് വെള്ളം എടുത്ത് ഒഴിച്ചും ഫയര് ഫോഴ്സ് എത്തിച്ച ഫയര് എക്സ്റ്റിംഗ്വിഷര് ഉപയോഗിച്ചുമാണ് ഒടുവില് തീ അണച്ചത്. ഇപ്പോഴും അഞ്ചാംനിലയില് നിന്ന് പുക പൂര്ണ്ണമായും പുറത്തേക്ക് പോയിട്ടില്ല.